বঙ্গবন্ধু ও চার নেতা হত্যা যে ষড়যন্ত্র বাস্তবায়নের সূত্রপাত ঘটিয়েছিল, তা পুরোপুরি থেমে গেছে বা ষড়যন্ত্রকারীদের নিশ্চিহ্ন করা গেছে বলে আত্মপ্রসাদ লাভের কোনো সুযোগ নেই। ভুলে গেলে চলবে না, ষড়যন্ত্রের ধারাবাহিকতায় একে একে যুক্ত হয়েছে আহসানউল্লাহ মাস্টার, কমরেড রতন সেন, শাহ এ এম এস কিবরিয়ার মতো অসংখ্য অসাম্প্রদায়িক রাজনৈতিক ব্যক্তিকে হত্যা, ছায়ানট ও উদীচীর অনুষ্ঠানে বোমা হামলা, একুশে আগস্ট গ্রেনেড হামলা, প্রগতিশীল লেখক, প্রকাশক, বুদ্ধিজীবী হত্যা, ব্লগার ও মুক্তচিন্তার মানুষের ওপর ধারাবাহিক আক্রমণ। একাত্তরের পরাজিত শত্রুদের আস্ফাালন এবং দেশব্যাপী জঙ্গি তৎপরতার ব্যাপক উত্থানের পেছনে দেশীয় জামায়াত-শিবিরের সঙ্গে পাকিস্তানের গোয়েন্দা সংস্থার যোগসাজশের মাধ্যমে দেশে বিশৃঙ্খলা সৃষ্টির কথা বিভিন্ন সময়ে অনেকেই উল্লেখ করেছেন। আমাদের অবশ্যই মনে রাখতে হবে, চিহ্নিত যুদ্ধাপরাধীদের বিচারের বিরোধিতা করা এবং বিচারের জন্য গঠিত ইন্টারন্যাশনাল ওয়ার ক্রাইম ট্রাইব্যুনালকে প্রশ্নবিদ্ধ করার ক্ষেত্রে যাঁরা উদ্যোগী ভূমিকা গহণ করেছিলেন, পাকিস্তানের বর্তমান প্রধানমন্ত্রী ইমরান খান তাঁদের অন্যতম।